Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од И.Ј од Неготино, поднесена против Решението на Основно јавно обвинителство - Куманово, по предметот Барање за пристап до информации од јавен карактер, на 21.12.2023 година го донесе следното

**Р Е Ш Е Н И Е**

1. Жалба изјавена од И.Ј од Неготино, поднесена против Решението на Основно јавно обвинителство – Куманово А.бр. 03-122/23 од 06.12.2023 година, заведена во Агенцијата под бр. 08-399 на 07.12.2023 година, по предметот Барање за пристап до информации од јавен карактер **СЕ УВАЖУВА**.
2. Решението на Имателот на информации бр. А 03-122/23 од 06.12.2023 година **СЕ ПОНИШТУВА**
3. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, И.Ј од Неготино, на 05.10.2023 година поднел Барање за пристап до информации од јавен карактер до Основно јавно обвинителство - Куманово, со кое побарал да му се достави електронски запис од следната информација:

„Заради спроведување на истражување, во рамки на трет циклус академски студии ( докторски студии) на Правен факултет „ Јустинијан Први - Скопје “ при Универзитет „ Св. Кирил и Методиј “ во Скопје, потребни ми се податоци за бројот на предлози за отповикување на алтернативната мерка условна осуда кои Основното јавно обвинителство Куманово ги има поднесено до надлежниот суд во периодот од 2018 до 2022 година ( поединечно по години), согласно со одредбите од Кривичниот законик.....“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-399 на 26.10.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-399 од 07.11.2023 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Имателот на информации на 06.12.2023 година, преку електронска пошта до Агенцијата достави Допис заведен во архивата на Агенцијата под бр.08-399 во прилог на кој го достави Решението А.бр.03-122/23 од 06.12.2023 година, со кое Барањето за слободен пристап до информации од јавен карактер поднесено од барателот на информации се одбива. Во Образложението на решението е наведено: “...Ве известуваме дека истото лице имаше поднесено исто барање за пристап до информации од јавен карактер од 28.06.2023 година, на кое барање од наша страна беше одговорено на ден 07.09.2023 година ...... истото лице поднесува барање за исти податоци, но сега поединечно по години.....Дотолку повеќе и фактот што во периодот кога е доставно барањето, вработените во Основно јавно обвинителство беа во штрајк...“.

Барателот на информации на 07.12.2023 година до Агенцијата достави Жалба заведена под бр.08-399 во која меѓу другото е наведено: „.....И покрај Решението брр.08-399 од 07.11.2023 година на Агенцијата за заштита на правото на слободен пристап до информациите од јавен карактер, Имателот на информацијата, донел Решение А.бр.03-122/23 од 06.12.2023 година, со кое Барањето за слободен пристап до информации од јавен карактер го одбива... Имателот на информацијата наведува дека на 07.09.2023 година доставил податоци до Барателот на инфромацијата. Во овој дел би сакал да појаснам дека од страна на Имателот на информацијата, на ден 07.09.2023 година, по електронски пат сум известен дека: “за предметниот период Основно јавно обвинтелство Куманово до надлежниот суд има поднесено 31 (триесет и еден) предлог за отповикување на алтернативната мерка условна осуда“, без притоа Имателот на информацијата да прецизира за бројот на поднесени предлози за отповикување на алтернативна мерка условна осуда поединечно по години (за 2018, 2019, 2020, 2021 и 2022 година) ...Поради тоа, истиот ден (07.09.2023 година) од страна на Барателот на информацијата по електронски пат е испратена порака во која наведува дека: “Во врска со доставената информација.....Ве замолувам да ми прецизирате број на поднесени предлози за отповикување на алтернативна мерка условна поединечно по години години (за 2018, 2019, 2020, 2021 и 2022 година) ... Бидејќи информацијата доставена од страна на Имателот на информацијата не ги содржеше потребните податоци уредно наведени во поднесеното барање, од страна на Барателот....беше поднесено ново Барање за слободен пристап до информации од јавен карактер. И по повод ова барање, од страна на Имателот на информации не беше постапено“.

Агенција, преку е-маил заведен под бр.08-399 од 07.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации, на 11.12.2023 година преку електронска пошта до Агенцијата достави Допис заведен во архивата на Агенцијата под бр.08-399, со кое ја известува Агенцијата: “...Ве известуваме дека бараните податоци ќе бидат доставени од наша страна, меѓутоа поради фактот што службата во јавните обвинителства веќе трет месец е во штрајк, нема да бидат запазени роковите, па така кога ќе ги имаме податоците истите ќе бидат доставени до барателот“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ја достави бараната информација на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не постапил согласно одредбите од Законот за слободен пристап до информации од јавен карактер, бидејќи Имателот на информации постапувајќи по Барањето на Барателот со Решение бр. А 03-122/23 од 06.12.2023 годинаго одбил барањето за слободен пристап до информации од јавен карактер, односно не му одговорил на Барањето.

Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“,

Во конкретниот случај Имателот на информации бил должен да постапи согласно Барањето, **на начин и во форма наведени во Барањето** и на Барателот да му го достави бараниот податок, односно бројот на поднесени предлози за отповикување на алтернативна мерка-условна осуда **поединечно** **по години** (за 2018, 2019, 2020, 2021, и 2022 година).

Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му ја достави бараната информација, **на начин и во форма наведени во Барањето**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**